**ΟΛΟΚΛΗΡΩΣΗ ΕΓΓΡΑΦΗΣ ΠΡΩΤΟΕΤΩΝ**

Ως προς την ολοκλήρωση εγγραφής των πρωτοετών φοιτητών, απαιτούνται τα παρακάτω δικαιολογητικά:

1. Εκτυπωμένη την ηλεκτρονική αίτηση εγγραφής που υποβλήθηκε στο Υπουργείο Παιδείας και Θρησκευμάτων.
2. Φωτοτυπία της αστυνομικής ταυτότητας ή του διαβατηρίου (*ότι έχει δηλωθεί στην ηλεκτρονική εγγραφή, και οι δύο όψεις*).
3. Φωτογραφία του φοιτητή (*τύπου αστυνομικής ταυτότητας*).
4. Φωτοτυπία του ΑΜΚΑ
5. *Βεβαίωση διαγραφής ή αποφοιτήριο για τους φοιτητές οι οποίοι είναι εγγεγραμμένοι σε άλλα Τμήματα Τριτοβάθμιας Εκπαίδευσης στην Ελλάδα και λόγω αμέλειας, δεν αιτήθηκαν τη διαγραφή τους από τα Τμήματα αυτά κατά την ηλεκτρονική τους εγγραφή.*

Όλα τα παραπάνω δικαιολογητικά θα πρέπει να κατατεθούν στη Γραμματεία του Τμήματος Συστημάτων Ενέργειας είτε δια ζώσης (*Τρίτη 10:00-12:00 και Πέμπτη 10:00-12:00*) ή να αποσταλούν είτε με ταχυδρομείο είτε με υπηρεσία ταχυμεταφοράς **έως και την Παρασκευή 15 Οκτωβρίου 2021** στη διεύθυνση:

**Πανεπιστήμιο Θεσσαλίας**

**Τμήμα Συστημάτων Ενέργειας**

**Γαιόπολις, Π.Ο. Λάρισας-Τρικάλων**

**41500 Λάρισα**

**Υπ’ όψιν: κ. Πουρνάρα Βασιλείου**

Σε περίπτωση που δεν έχετε συμπληρώσει το Ατομικό Στατιστικό Δελτίο Φοιτητή κατά την ηλεκτρονική εγγραφή στη σελίδα του Υπουργείου Παιδείας και Θρησκευμάτων, μπορείτε να ακολουθήσετε τον παρακάτω σύνδεσμο: <https://elstatforms.statistics.gr/deltio_fititi/deltio_fititi_login.jsp>

Όλα τα παραπάνω είναι υποχρεωτικά για να ολοκληρωθεί η εγγραφή των πρωτοετών φοιτητών στο Τμήμα. Αφού παραληφθούν τα δικαιολογητικά από τη Γραμματεία και καταχωρηθούν όλα τα στοιχεία στο ηλεκτρονικό σύστημα θα σας σταλούν οι *κωδικοί του ιδρυματικού σας λογαριασμού* ώστε να μπορείτε να έχετε πρόσβαση σε όλες τις υπηρεσίες του Πανεπιστημίου Θεσσαλίας. Οι κωδικοί θα σταλούν στο κινητό τηλέφωνο που δήλωσε ο πρωτοετής φοιτητής κατά την ηλεκτρονική εγγραφή στην εφαρμογή του Υ.ΠΑΙ.Θ. με ένα SMS με οδηγίες για την ενεργοποίηση του προσωπικού ιδρυματικού λογαριασμού (*σε περίπτωση που το κινητό τηλέφωνο που έχετε δηλώσει κατά την ηλεκτρονική εγγραφή σας έχει αλλάξει, θα πρέπει να ενημερώσετε άμεσα τη Γραμματεία*). Μόλις λάβετε το σχετικό sms, θα πρέπει να μεταβείτε στη σελίδα ανάκτησης κωδικού πρόσβασης (<https://secure.it.uth.gr/user/recover/>) όπου θα καταχωρήσετε το όνομα χρήστη και το συνθηματικό ανάκτησης που θα σας δοθεί με sms και δύο φορές το νέο σας κωδικό, δικής σας επιλογής. Έπειτα ο λογαριασμός σας στο Πανεπιστήμιο Θεσσαλίας θα έχει το ίδιο όνομα χρήστη και το νέο κωδικό (*Προσοχή: το συνθηματικό ανάκτησης που θα σας δοθεί θα είναι μίας χρήσης και απενεργοποιείται αυτόματα μετά τη διαδικασία ενεργοποίησης του λογαριασμού σας*). Ο ιδρυματικός σας λογαριασμός είναι απαραίτητος και θα σας συνοδεύει σε όλη την πορεία των σπουδών σας. Με τον ιδρυματικό λογαριασμό αποκτάτε αυτόματα και προσωπικό γραμματοκιβώτιο (email) της μορφής <το όνομα χρήστη που θα σας δοθεί>@uth.gr, μέσω της υπηρεσίας του Πανεπιστημίου Θεσσαλίας (<https://webmail.uth.gr>). Η προσωπική σας επικοινωνία με το Τμήμα και τις λοιπές υπηρεσίες του Πανεπιστημίου θα γίνεται αποκλειστικά μέσω του νέου σας email και όχι σε άλλους λογαριασμούς email που έχετε δηλώσει κατά την ηλεκτρονική εγγραφή σας.

Έως ότου ολοκληρωθεί η παραλαβή των προαναφερόμενων δικαιολογητικών από τη Γραμματεία δεν θα είναι δυνατή η έκδοση βεβαιώσεων σπουδών για τους πρωτοετείς.

Οι επιτυχόντες, οι οποίοι δεν έκαναν ηλεκτρονική εγγραφή για οποιοδήποτε λόγο, έχουν δικαίωμα να υποβάλλουν αίτηση εγγραφής στη Γραμματεία του Τμήματός τους εντός αποκλειστικής προθεσμίας σαράντα πέντε (45) ημερών από την ημερομηνία λήξης της προθεσμίας υποβολής της ηλεκτρονικής αίτησης **ήτοι μέχρι και τις 8 Νοεμβρίου 2021.**

Να παρακολουθείτε τακτικά την ιστοσελίδα του Τμήματος καθώς θα ακολουθήσουν ανακοινώσεις για δήλωση μαθημάτων, συγγραμμάτων κ.α.

***Επισημαίνεται ότι για την είσοδό σας στο Πανεπιστήμιο ισχύει το υγειονομικό πρωτόκολλο που έχει ανακοινωθεί.***

Από τη Γραμματεία του Τμήματος Συστημάτων Ενέργειας